भटौली घाट निवासी तिलकधारी 35 वर्ष पुत्र स्व.सरजू गंगा किनारे मड़हा लगाकर परिवार सहित रहता है। बुधवार को अपराहन करीब साढे़ बारह बजे वह गंगा से मछली मार कर लाया था और उसी मछली को कढ़ाही में फ्राई कर रहा था। मछली फ्राई के दौरान चूल्हे से निकली अचानक एक चिनगारी मड़हे पर जा गिरी जिससे आग लग गई। देखते ही देखते ही मड़हा धू धू कर जलने लगा। जिसको बुझाने का प्रयास करने के चक्कर में तिलकधारी व उसकी पत्नी विमला 30 वर्ष बुरी तरीके से झुलस गए। आग की चपेट मे आकर गंभीर रूप से झुलस रहे पति पत्नी शोर मचाने लगेे। शोर सुन कर मौके पर पहुंचे आस पास के ग्रामीण तत्काल गंगा किनारे खड़े होकर बाल्टी से आग को बुझाने का प्रयास करने गले। ग्रामीण जब तक आग को बुझाने का प्रयास करते तबतक तिलकधारी के भाई शिवधारी व लक्षन धारी के मकान भी आग की चपेट में आकर जल चुके थे।